Papersnake/gushiwen huggingface dataset:
贾太傅祠
李銮宣（清代）

清风水面拂徐徐，太傅祠堂返照余。文帝本为恭俭主，汉廷谁识治安书。

生逢盛世才仍厄，天夺中年志未舒。我爇瓣香来下拜，何如君昔吊三闾。
游宝盖山深原寺
李黄中（明代）

净地来何晚，春风事几慵。落花深一寺，流水住孤松。

岸断山光绿，墙回月色浓。天津桥上老，岂识此龙钟。
次同叔见寄二首
胡仲弓（宋代）

归期何日卜，雁不到天涯。
谤有书盈箧，愁无地种花。
吟梅销旅况，刻竹记年华。
心事凭谁说，凭栏数暝鸦。
赏花钓鱼应制
胡宿（宋代）

球槛灵芳濯露开，瑶津朱鲔复新来。三竿御水承垂钓，万蕊晨新奉赐杯。

春暖仙蓂初靃靡，日斜芝盖尚徘徊。柏梁圣作星躔丽，累气芜音愧仰陪。
次张文学韵寄凃贡士
甘瑾（明代）

画角城头曲未终，十年哀怨万方同。
黍离正恨伤周切，章甫翻怜适越穷。
黄叶空山僧舍雨，沧浪衰鬓钓丝风。
闲愁欲遣三千斛，浊酒宁辞一百筒。
赠得一禅师
敖陶孙（宋代）

旧时黄正父，今日一浮屠。四海谁知己，三更忽撚须。

空山吼狮子，暗壁缚于菟。何日当吾眼，藜床淡尔臞。
天香 韫林君为余书小青诗卷，系以题句见慨，赋此答谢
陈世祥（清代）

散朗神情，幽闲风气，于今闺阁谁匹。豪寄鱼肌，健临狸骨，钗脚想应斯迹。

澜翻千字。更首尾、精神如一。天壤王郎争信得，墨云生劈。

却念才人堪惜。莽天公、有名无实。三寸管、真视万年鸡肋。

自笑填词空老，难写尽、青衫旧消息。何意书生，佳人能识。
感兴十首 其二
韩淲（宋代）

其谁不欲上云霄，晚节当□事事高。赢得书多垂后学，归来赍志亦徒劳。
次韵戴石屏见简二首
高斯得（宋代）

采玉探珠遍九围，先容分不到离奇。
委心自信天行止，用世定惭道觉知。
且可谩持东海钓，终期不负北山移。
杜陵虽老心犹壮，盍与同寻蜀相祠。
杂咏八首 其八
黄淮（明代）

有限青春易过，无情白发偏多。此日尚淹尘迹，何时重整渔蓑。
次韵王耘之秋兴二首 其二
张镃（宋代）

多士宁王室，中宸梦傅岩。如何两京客，犹挂五湖帆。

落落云松节，飘飘霜叶杉。深藏草檄手，端欲取殽函。
蝶
李商隐（唐代）

飞来绣户阴，穿过画楼深。重傅秦台粉，轻涂汉殿金。

相兼惟柳絮，所得是花心。可要凌孤客，邀为子夜吟。
灵隐石鼓夷和尚赞
释智遇（宋代）

面目严冷，狠气如云。
撺掇翁木大，颠倒上树。
品藻果骂天，见地不亲。
咬牙啮齿，走石飞尘，
鹫峰别有劫壶春。
梨花
朱淑真（宋代）

朝来带雨一枝春，薄薄香罗蹙蕊匀。冷艳未饶梅共色，靓妆长与月为邻。

许同蝶梦还如蝶，似替人愁却笑人。须到年年寒食夜，情怀为你倍伤神。
答陈子序庠见贻 其二
孙应时（宋代）

汩没知何事，摧颓欲暮年。剑鸣长自匣，琴弄更须弦。

落落心元在，星星发可怜。与君三叹息，不忍话前贤。
升堂颂古五十二首 其二
释怀深（宋代）

涅槃生死两般名，正眼观来一性灵。五蕴山头云散后，大千沙界月长明。
送邓提举之官江浙 其三
贡奎（元代）

停车子踟蹰，把袂我夷犹。念此离别难，况乃交契绸。

雨霁白云飞，日斜江树浮。望极意逾远，愁多身更留。

岂无负郭田，何苦事远游。归来亦从人，商歌激高秋。
晓行
张良臣（宋代）

千山万山星斗落，一声两声钟磬清。
路入小桥和梦过，豆花深处草虫鸣。
上钦成皇后册宝六首 其六 亚、终献用《和安》。
郊庙朝会歌辞（宋代）

酌彼玉瓒，有椒其馨。鬷假无言，雍容在庭。生莫与崇，于赫厥声。

祀事孔明，神格是听。
送王子充潘生之金陵兼简杨宗敏
童冀（明代）

故人八月下金陵，秋水扬帆似建瓴。王掾有才头最黑，潘郎多病发犹青。

西风燕去乌衣巷，落日人归白下亭。闻道扬雄频在告，闭门定草太玄经。
太守孙叔康下车
韦骧（宋代）

荣过故里拥朱轮，乞得偏城便奉亲。道路尚惊持斧使，衣冠犹是避骢人。

下车恳恳唯宣泽，濒海元元正食贫。草木无情还自喜，霜威不见见阳春。
春晚坐睡忽梦泛舟饮酒乐甚既觉怅然有赋
陆游（宋代）

梦泛扁舟逸兴多，画桡摇荡麴生波。
微风簌簌生蒲苇，小雨生生湿芰荷。
舞落乌纱从岁去，歌酣白紵奈情何！年来惟觉华胥乐，莫遣茶瓯战睡魔。
勉致仕李秘监
梅尧臣（宋代）

渊明归柴桑，家贫食不足。
当其勇去时，不待秫稻熟。
借问何以然，实耻暂屈辱。
公常为近臣，曾不辄媚曲。
一缘府舍灾，遂使还秩禄。
禄仕四十年，内乏釜锺粟。
归来托四邻，恓恓无片屋。
去就异前人，其义已介独。
譬之食嗟来，应自甘退缩。
当营负郭田，渐可事水竹。
山禽
张籍（唐代）

山禽毛如白练带，栖我庭前栗树枝。

猕猴半夜来取栗，一双中林向月飞。
蔬食
宋庠（宋代）

退食西轩玩竺坟，鹊炉烟细篆难分。
劳生未识心斋理，枉学颜徒不茹荤。
居厚弟示和诗复课十首
刘克庄（宋代）

近传铁马哨榆关，想见西南杀气蟠。
常恐漏名青史上，不令效命白衣间。
本无高论生丛谤，虚过明时死厚颜。
春水渐生天向暑，寄声速载帝羓还。
杂体诗 陈思王曹植赠友
江淹（南北朝）

君王礼英贤。
不悋千金璧。
双阙指驰道。
朱宫罗第宅。
从容冰井台。
清池映华薄。
凉风荡芳气。
碧树先秋落。
朝与佳人期。
日夕望青阁。
褰裳摘明珠。
徙倚拾蕙若。
眷我二三子。
辞义丽金雘。
延陵轻宝剑。
季布重然诺。
处富不忘贫。
有道在葵藿。
寿王太守 其二
刘辰翁（宋代）

韵华瑞籥应黄钟，六叶阶蓂舞舜风。袖有西山童子药，清霜夜映玉颜红。
郑州古有夕阳楼自唐末兵火後遂废况今圃田残
晁说之（宋代）

日月争流泪亦流，几年不见夕阳楼。
太平时节古来少，却上迷楼一望休。
戏题方响洞
范成大（宋代）

隔凡冰涧不可越，众真微步壶中月。
徙倚含风玉佩声，何须听作蕤宾铁。
赋示诸将 其一
陈文騄（清代）

上相东行一叶舟，五更笳鼓起舵楼。大名已自垂千载，此错何堪铸九州。

玉帛先将迎妇雁，河山权作犒师牛。有谁哭向苍天问，万里孤臣海尽头。
醉归
敖陶孙（宋代）

夜深霜月冷侵肤，醉饮归来得自娱。
雾气水光同浩渺，误看田野作江湖。
舜山失路
李寄（明代）

易失空山路，仓皇野水边。草坡牛自食，牧童何处眠。
次韵颖叔观灯
苏轼（宋代）

安西老守是禅僧，到处应然无尽灯。
永夜出游従万骑，诸羌入看拥千层。
便因行乐令投甲，不用防秋更打冰。
振旅归来还侍燕，十分宣劝恐难胜。
病中绝句
陆游（宋代）

半脱貂裘雪满鞍，惯将豪举压儒酸。
病来意气浑非昨，一炷香烟帐底看。
诗一首
陆游（宋代）

上重支三枕，趺寒踏两裘。
悠悠煎藥水，常照夜深愁。
同萧谌旷逵诸君子夜集蟠溪王新书舍得竹字
刘崧（元代）

涉溪蛩始鸣，带暝度原陆。及门会凉风，月下照林屋。

夜深露华集，众叶净如沐。曲径罥垂萝，虚檐响疏竹。

周回丈席间，坐者四与六。张灯接谐宴，分韵酬翰牍。

居当惜盍簪，行勿念脂轴。亲情正款洽，夕气稍澄穆。

明星乍稀微，群鸟各已宿。明发咏白驹，怅然邈空谷。
戏答荆州王充道烹茶四首
黄庭坚（宋代）

三径虽锄客自稀，醉乡安稳更何之。
老翁更把春风椀，灵府清寒要作诗。
书懒抟寺壁
李新（宋代）

曲崦藏云树老藤，碧山秧稻一层层。
回寻二十年前梦，犹是当时识面僧。
金陵八景 其八 白鹭春波
史谨（明代）

一江晴绿漾微波，顷刻平堤雨夜过。暖汎桃花随画鹢，倒涵树影拂银河。

群鸥卧藻堆残雪，双鹭窥鱼立细莎。何日系舟杨柳岸，酒酣濯足听渔歌。
偈颂二十一首
释坚璧（宋代）

阴极俄惊一线回，石人岭上笑咍咍。
摧残枯木非枯木，今日花从冷处玩。
初秋偕陈康侯宋叔邃黄俞邰阎百诗夏宛来沈融谷蒋波臣胡次岩赵浮山集赵天羽园分得灰字
万言（清代）

止酒连三月，因公始举杯。诗严金谷罚，客半圣湖来。

六典蒐方乘，千秋话劫灰。明镫罗树杪，疑泛汉槎回。
赋得刘伶台送丁掾之淮安
徐贲（元代）

刘伶沛国人，独以好饮名。每乘苍鹿车，出入携瓶罂。

结交嵇阮徒，陶然过平生。妻言不足听，自谓能忘情。

常使荷锸随，已觉累尔形。如何饮酒台，却在淮阴城。

千年土花白，尚疑垒曲成。至今台下草，春风吹不醒。

君行戒晨装，淮泗千里程。登台勿酹酒，当诵周觞铭。
复次韵答令德见和来诗及维摩默然之意
陈渊（宋代）

多言亦焉用，守默良独难。维摩得此门，众生病自安。

当时许子得，不造寔与蕃。终以月旦评，有愧申屠蟠。

忠良覆汉鼎，鲁酒围邯郸。独爱千顷陂，沧波炤人寒。

君岂叔度欤，胸襟江海漫。自然已愤厥，不须珍柚酸。
送福上人游江西
周砥（元代）

西江江水漾明霞，买得吴船泊晚沙。春鸟衔花落经卷，凉风吹月上袈裟。

庐山屹立千峰秀，瀑布流传一道斜。爱尔心源绝清净，东林寺里白莲华。
题画册
沈名荪（清代）

篷开猎猎风脚，舵曳瀰瀰浪痕。杜宇飞边蜀道，哀猿啼处荆门。

远红夕照千里，浓绿垂杨几村。已到落帆亭下，客心还怕黄昏。
绝命词四首（甲寅病中自志）
文震亨（明代）

寒风觱栗怒天吴，侠客精魂未便枯。
旱母也知东海孝，巨灵翻便北山愚。
钱塘石上三生句，仙掌台中六甲符。
前度刘郎贫似我，无劳野鬼共椰揄。¤
梅子渐朝议挽诗一首
刘一止（宋代）

世事何曾有到头，此心安处便休休。田园竟老陶元亮，乡里谁如马少游。

乐施轻财知气概，飞觞举白见风流。吁嗟四十年前梦，追怆经行泪莫收。
寿吴平江
吴惟信（宋代）

宽闲中立大规模，民亦相随入正途。爱物只凭心造化，养生无出定工夫。

山移别圃新花木，鹤立闲厅古画图。印匣不开公事少，一帘春雨梦江湖。
宿猿洞和程师孟韵
张徽（宋代）

月上高台云半屏，洞门休唤夕阳扃。巍冠不整跏趺坐，秋楮斓斑数点星。
复性书上
李翱（唐代）

人之所以为圣人者性也，人之所以惑其性者情也。喜怒哀惧所恶欲，七者皆情之所为也。情既昏，性斯匿矣。非性之过也，七者循环而交来，故性不能充也。水之浑也，其流不清，火之烟也，其光不明，非水火清明之过，沙不浑，流斯清矣，烟不郁，光斯明矣。情不作，性斯充矣，性与情不相无也。

虽然，无性则情无所生矣。是情由性而生，情不自情，因性而情，性不自性，由情以明。性者天之命也，圣人得之而不惑者也；情者性之动也，百姓溺之而不能知其本者也。圣人者岂其无情耶？圣人者，寂然不动，不往而到，不言而神，不耀而光，制作参乎天地，变化合乎阴阳，虽有情也，未尝有情也。然则百姓者，岂其无性耶？百姓之性与圣人之性弗差也，虽然，情之所昏，交相攻伐，未始有穷，故虽终身而不自睹其性焉。火之潜于山石林木之中，非不火也；江河淮济之未流而潜于山，非不泉也。石不敲，木不磨，则不能烧其山林而燥万物；泉之源弗疏，则不能为江为河，为淮为济，东汇大壑，浩浩荡荡，为弗测之深。情之动静弗息，则不能复其性而烛天地，为不极之明。

故圣人者，人之先觉者也。觉则明，否则惑，惑则昏，明与昏谓之不同。明与昏性本无有，则同与不同二皆离矣。夫明者所以对昏，昏既灭，则明亦不立矣。是故诚者，圣人性之也，寂然不动，广大清明，照乎天地，感而遂通天下之故，行止语默，无不处于极也。复其性者贤人，循之而不已者也，不已则能归其源矣。《易》曰：“夫圣人者，与天地合其德，日月合其明，四时合其序，鬼神合其吉凶，先天而天不违，后天而奉天时。天且勿违，而况于人乎？况于鬼神乎？”此非自外得者也，能尽其性而已矣。子思曰：“惟天下至诚为能尽其性。能尽其性，则能尽人之性。能尽人之性，则能尽物之性。能尽物之性，则可以赞天地之化育。可以赞天地之化育，则可以与天地参矣。其次致曲，曲能有诚，诚则形，形则著，著则明，明则动，动则变，变则化，唯天下至诚为能化。”圣人知人之性皆善，可以循之不息而至于圣也，故制礼以节之，作乐以和之。安于和乐，乐之本也；动而中礼，礼之本也。故在车则闻鸾和之声，行步则闻佩玉之音，无故不废琴瑟，视听言行，循礼法而动，所以教人忘嗜欲而归性命之道也。道者至诚而不息者也，至诚而不息则虚，虚而不息则明，明而不息则照天地而无遗，非他也，此尽性命之道也。哀哉！人皆可以及乎此，莫之止而不为也，不亦惑耶？

昔者圣人以之传于颜子，颜子得之，拳拳不失，不远而复其心，三月不违仁。子曰：“回也其庶乎屡空。”其所以未到于圣人者一息耳，非力不能也，短命而死故也。其馀升堂者，盖皆传也，一气之所养，一雨之所膏，而得之者各有浅深，不必均也。子路之死也，石乞孟黡以戈击之，断缨，子路曰：“君子死，冠不免。”结缨而死。由非好勇而无惧也，其心寂然不动故也。曾子之死也，曰：“吾何求焉，吾得正而毙焉，斯已矣。”此正性命之言也。子思仲尼之孙，得其祖之道，述《中庸》四十七篇，以传于孟轲。轲曰“我四十不动心”，轲之门人达者公孙丑、万章之徒，盖传之矣。遭秦灭书，《中庸》之不焚者，一篇存焉。于是此道废缺，其教授者，惟节文、章句、威仪、击剑之术相师焉，性命之源，则吾弗能知其所传矣。

道之极于剥也必复，吾岂复之时耶？吾自六岁读书，但为词句之学，志于道者四年矣，与人言之，未尝有是我者也。南观涛江入于越，而吴郡陆傪存焉，与之言之，陆傪曰：“子之言，尼父之心也。东方如有圣人焉，不出乎此也，南方如有圣人焉，亦不出乎此也。惟子行之不息而已矣。”於戏！性命之书虽存，学者莫能明，是故皆入于庄、列、老、释。不知者谓夫子之徒不足以穷性命之道，信之者皆是也。有问于我，我以吾之所知而传焉，遂书于书，以开诚明之源，而缺绝废弃不扬之道，几可以传于时，命曰《复性书》，以理其心，以传乎其人。於戏！夫子复生，不废吾言矣。
和徐侍郎书丛筱韵
蒋涣（唐代）

中禁夕沈沈，幽篁别作林。色连鸡树近，影落凤池深。

为重凌霜节，能虚应物心。年年承雨露，长对紫庭阴。
和高冲霄二首 其一
耶律楚材（元代）

十里东风渭水春，临风酹月吊英魂。直须立事书麟阁，何必题诗寄雁门。
菊残有感
赵蕃（宋代）

病骨支寒政觉难，莫惊蒲柳望秋残。
凄凉不但叹荒菊，寂寞更秋伤败兰。
有鬓已霜那得制，无英可落若为餐。
玉山禾远竹迟实，天骥长饥愁凤鸾。
野寺山边斜有径小画
祁顺（明代）

小小亭台占远山，斜斜径路透禅关。白云锁断人行处，惟与老僧相伴闲。
再用前韵 其一
章甫（宋代）

公合麒麟画，吾今麋鹿群。别离频换岁，梦寐昔论文。

寒尽春生后，泾清渭浊分。喜还亲几席，语妙得时闻。
赠欧阳詹
牟融（唐代）

为客囊无季子金，半生踪迹任浮沉。服勤因念劬劳重，

思养徒浮感慨深。岛外断云凝远日，天涯芳草动愁心。

家林千里遥相忆，几度停车一怅吟。
山中月夜
张嵲（宋代）

中原群盗几时平，避地荒山万虑惊。霜月有情凝夜色，溪流无尽落寒声。

满山林影龙蛇动，绕屋风枝剑佩鸣。自惜壮怀消欲尽，只将搜句了馀生。
登妙峰阁
邓肃（宋代）

维舟古木阴，故人能倒屣。
相携步高阁，千尺夸雄伟。
雨余天气步，宇宙空如洗。
对面碧玉峰，去天不盈咫。
凭栏一超然，欲抟九万里。
下视嚣尘间，蠢蠢鱼虫耳。
平生浪自苦，马上肉消髀。
匆匆欲何之，烧香更隐几。
入夜寂无人，波声栏下起。
坐觉非尘寰，雷霆生脚底。
高文庙
赵汝谠（宋代）

盛朝陵谷远，遗庙林麓长。美哉汉二君，百世常流光。

功高拯涂炭，德盛敦农桑。兴礼表儒化，授经恢士方。

尽令秦网坏，汔复周道康。下国崇明祀，令人荐嘉尝。

豆笾列臣佐，冠佩参侯王。苍发商山中，素编谷城傍。

曾云绛灌辈，敢厕萧曹行。奇才洛阳子，抱策意激扬。

兰芷吊沉汨，风沙叹游湘。遇合从古难，赋骚空自伤。

逮平袭衰绪，终献委绝纲。罔念开承初，巍巍炎祚昌。

阶庭上藓迹，祝史陈椒浆。跪起敢不敬，咏歌独无忘。
【双调】殿前欢　钓台
徐再思（元代）

钓鱼台，便齐云安稳似云台。故人同榻成何碍，太史瘦哉。三台宰相阶，百两黄金带，万丈风波海。争如休去，胜似归来。　杨总管
玉堂臣，经纶大展致其身。腰间斗大黄金印，志在新民。文章汉子云，韬略吴公瑾，勋业商伊尹。一番桃李，两字麒麟。　观音山眠松
老苍龙，避乖高卧此山中。岁寒心不肯为梁栋，翠蜿蜒俯仰相从。秦皇旧日封，靖节何年种？丁固当时梦，半溪明月，一枕清风。
丁家山
弘历（清代）

绿蕉白石足天然，胜李羞桃斗丽妍。三日春光两日雨，一溪明丽半溪田。

凭高恰喜逢初霁，望远何妨泮晓烟。鸟语泉声间喧静，丝桐不鼓亦成连。
壬子十二月六日与亥白兄携酒游凌云山
张问陶（清代）

脚踏凌云峰，手摩大佛顶。大佛缩项向西笑，公等观世真平等。

是时水涸江水间，一山浓翠浮波间。古洞轰轰答人语，悬崖奇木根如环。

倾耳附石壁，风浪声潺潺。大笑如游海门国，眼前只少松寥山。

兴到亲提一壶酒，兄酬弟劝环山走。酒肉淋漓过戒坛，寺僧扪舌如狗馋。

开山凿险谁之功，后有韦皋前海通。一心爱人如爱佛，挥金剜眼皆英雄。

我辈来游直游戏，姓名何必留天地。碑版零星碎欲无，千年生死真容易。

却对山泉怜浩劫，泉清恐有蛟龙蛰。人外寻诗呼白云，石根温酒攒红叶。

荒祠四面青山青，大苏独坐愁零丁。我拉遗像欲飞去，旁人指点疑仙灵。

不封万户侯，不识韩荆州。停舟聊痛饮，醉中并忘凌云游。

隔江遥问汉嘉守，此游颇胜东坡否。
岁尽
曾几（宋代）

漏箭更筹日夜催，万牛不挽白驹回。梅花雪片岁华尽，萱草柳驹春鼎来。

病里诗书元不读，贫中尊俎未尝开。年光似此真虚掷，请以丹心学死灰。
秦女卷衣
李白（唐代）

天子居未央，妾侍卷衣裳。
顾无紫宫宠，敢拂黄金床。
水至亦不紫，熊来尚可当。
微身奉日月，飘若萤之光。
愿君采葑菲，无以下体妨。
秋日访董伯元于玉溪李子麒招饮得吟字
陈亮（宋代）

久别乖致书，暂喜能盍簪。访旧获新益，式契求友心。

半生绍箕裘，常恐力不任。栖迟就荒陋，孰使殷忧深。

溪光湛虚明，露气浮高林。虚斋坐超越，庶以开烦襟。

杯盘劳亲朋，幽赏难重寻。聊持合并乐，写作清夜吟。
八冬苦雨祷晴幸应刘若讷惠诗为贺因次其韵
韩元吉（宋代）

酒难忘处能消日，雨不愁时任戴星。
欲和新诗无好语，竹窗灯火夜晶荧。
草堂诗 其十二
喻汝砺（宋代）

支策翳然林水间，萧疏神韵淡风烟。沧浪亭畔各分手，杜宇声中恰一年。

自昔风人裁一骨，于今扪膝亦么弦。试看堂上百千海，馀子浮沤却未全。
阆州东园十咏 其八 花坞
文同（宋代）

缭绕穿红萼，斓斑踏紫苔。谁将锦步障，端为使君开。
呈晦庵二首 其二
赵蕃（宋代）

不上龙门五过秋，袖诗还是觅扁舟。胡然贫病祇如昔，听尔行藏随所由。

未厌室人能我谪，故防知己作公羞。孟郊五十酸寒尉，想见溧阳神尚游。
黄蘖断际禅师赞
释惟一（宋代）

大机磅礴，大用纵横，
要掌便掌。大中天子，
掌中突出，要棒便棒。
济北大树，棒头挺生。
大唐国里只一人，千古仰之日月明。
暮雨山行感怀
谢榛（明代）

马首奔流响石滩，乱山风雨送人寒。别来茅屋常虚榻，却忆南华枕上看。
偈颂二十一首
释智愚（宋代）

一人高高峰顶立，一人深深海底行。
不是与人难共住，大都缁素要分明。
锦缠道　示小姬辟寒
屈大均（明代）

不使弹琴，为惜啊姑仙爪。但箫声、倚风轻袅。又休成子朱樱小。

短短桃花，禁得春多少。

更罗裙许长，莫拖烟草。露瀤瀤、湿教人笑。好日长、描取曹娥帖，锦笺千纸，点画都娟妙。
祖母哀挽二首
洪咨夔（宋代）

我祖当家始，零丁只影存。
根芽惟大母，枝叶又曾孙。
触少心犹惕，慈多语易温。
德尊年亦称，消得诰花恩。
夏日游太湖
周南（宋代）

气逼梅天溽，衣霑溜雨篷。
暗潮留地灢，阔水架天风。
黯黑初星出，颠狂一瓠空。
孙翁无片纸，说得五湖同。
送人之七闽宪副
危进（明代）

七闽风景异江乡，岭徼缘云去路长。
绿涨蛮溪榕叶暗，红蒸海日荔枝香。
花间弹舌调鹦鹉，月下吹箫引凤凰。
行乐未终淹壮志，轺车行处起秋霜。
次韵季仲默见寄
王十朋（宋代）

予少择交游，有友四五子。仲默姿不凡，好学喜观史。

寄我新诗章，我惊欲掩耳。昔日心未降，而今已降矣。

我久事章句，滋味一杯水。平生况多愚，于己不自揣。

林间等蝉噪，井底作蛙视。今焉见君诗，吾诚二虫比。

岂敢妒且热，低头拜不止。思欲和其音，兀坐辄忘起。

沉吟竟不成，徒觉倦两髀。从今焚笔砚，不复坐书几。
贤者之孝二百四十首·林欑
林同（宋代）

七闽独莆郡，双阙郁相望。
岂识林孝子，曾来尉福唐。
题董邦达西湖画册十四幅 其八 九里松
弘历（清代）

不信云林僻，惟看虬干青。谡涛无定响，偃盖有奇形。

如导溪头路，宁遮厓口亭。久闻王子晋，过此斸香苓。
春风
洪朋（宋代）

春风吹桃李，欻然满中园。群动不遑息，蝴蝶纷飞翻。

我亦感兹时，步屧绕林间。容华岂不好，持久良独难。

置酒休其下，聊复罄馀欢。君看桃与李，成蹊亦无言。
偈颂一百五十首
释心月（宋代）

百丈下堂句，云门顾鉴咦。
进前叉手立，端的许谁知。
送瘳子晦倅湖还别四绝
陈淳（宋代）

使车南骛过吾邦，幸挹端严毅直风。
多谢两年勤尺素，谆谆频为发童蒙。
潮阳八景 其二 莲峰海色
吴仕训（明代）

栖真海口咏沧浪，枕石餐霞意激昂。盼望乘云归去久，惟留水色与山光。
再次前韵
黄庭坚（宋代）

春工调物似盐梅，一一根中生意回。
风日安排催岁换，丹青次第与花开。
沈舟操
薛季宣（宋代）

悠悠之川兮汎彼淘河，一江动荡兮恬风静而腾波。

澜翻下濑荡沨沨兮柂师不可以告语，沈舟折首兮天其奈何。

愚夫妇兮中仓不濡，行褚迁于高岸兮妇沾渍之长吁。

凡之亡兮，凡存不害。渺江波之瀰漫，走于行之不济也。

嘻，命矣夫。
自赞
释道颜（宋代）

即真非真，是相非相。
龟毛拂子，兔角拄杖。
自歌自舞，独吹独唱。
认得师姑是女儿，志公不是闲和尚。
寄三城旧友卫比部二绝 其一
邵雍（宋代）

虽老未龙钟，篱边菊满丛。乍凉天气好，里闬正过从。
石门坞
赵蕃（宋代）

溪已曲更曲，坞仍深更深。
端居与奚自，出处各何心。
题凤凰山后岩
文同（宋代）

此景又奇绝，半空生曲栏。蜀尘随眼断，蕃雪满襟寒。

涧下雨声急，岩头云色乾。归鞍休报晚，吾待且盘桓。
八齐
释函是（明代）

山寒石瘦暮云低，一道晴光混不齐。万古鸿濛自今日，何年开不到西溪。

孤松鹤立烟霞老，野渡舟横樵舍迷。我亦危危人影外，凌风台上笑相携。
寄葛长源
邹浩（宋代）

平乐舂陵地接连，岭南岭北异风烟。罪分轻重当如此，坐阻声风空自怜。

天上恩书来有日，湖边归路约同船。东门取醉邻居耳，已办金鱼当酒钱。
题凌使君别业
胡应麟（明代）

五亩青山自结庐，栏干十二坐幽虚。烟萝地近扬雄宅，水竹天幽杜甫居。

海色千家潮落后，湖光万顷月明初。飞花绕径谁相过，一卷黄庭石上书。
同元晦择之游岳道遇大雪马上作
张栻（宋代）

驱车望衡岳，群山政参差。
微风忽南来，云幕为四垂。
炎官挟蓐忽，从以万玉妃。
庭荧亦何有，尺璧仍珠玑。
奇货吾敢居，妙意良自知。
林峦倏变化，辙迹平高低。
乔松与修竹，错立呈瑰姿。
清新足遐寄，浩荡多余思。
平生湘南道，未省有此奇。
况复得佳友，晤言相追随。
茅檐举杯酒，旅榻诵新诗。
更约登绝顶，同观霁色时。
李广
彭汝砺（宋代）

非薄今人爱古人，今人祇说李将军。英雄岂遂无如广，叹息寥寥久不闻。
题崇兰图二首
陈与义（宋代）

两公得我色敷腴，藜杖相将入画图。
我已梦中都识路，秋风举袂不踟蹰。
减字木兰花（薛肇明同二侍姬至葛山观梅，薛公会作）
葛胜仲（宋代）

葛山仙隐。尚有余膏留旧鼎。十里梅花。夹道争看衮绣华。

人间里丽。并侍黄扉开国贵。僻壤孤芳。羞涩尊前不敢香。
赠鼓琴文照大师
刘发（宋代）

宝琴何所得，所得甚幽微。
聊借丝桐韵，还超智慧机。
霜风悲玉轸，江月入珠徽。
向此诸缘尽，人间孰是非。
自万松岭至石屋岭三章 其三
姚燮（清代）

投身昧高峻，下俯苍无垠。微茫见湖水，澹作秋云痕。

林烟杂山霭，瞬息浮沄浑。白鸟影沈处，乍有疏钟闻。

寺僧不出山，坐与元气存。安知尘市中，万化迁朝昏。
甘露亭二首 其一
刘安上（宋代）

涵碧轩前甘露亭，暑天凉夕此闲行。琅玕一亩森如玉，影入池心彻底清。
姑苏台
周南（宋代）

辍杵余千禩，丛台此旧都。
冰花销窳瓦，组练入瀰湖。
浩荡春风在，荒亡霸业芜。
往来吴父老，藉草话城郛。
思归
陆游（宋代）

白发满青镜，怅然山水身。
那因五斗米，常作半涂人。
涉世风波恶，思归怀抱真。
会当求鈯斧，送老镜湖滨。
霜叶飞 其二 沪上喜遇半塘翁作
朱祖谋（清代）

过江人暮经年事，镫床重话秋雨。北风驱雁暂成行，飞泊寒筝柱。

伴独客、零宫断羽。天涯惟有啼鹃苦。漫浪说浮家，冷梦落、沧波几队，白鸥同住。

长记堕策吹尘，浮云蔽眼，上东门外歧路。剩烽惊断后归魂，呜咽铜驼语。

笑一夕、枯槎倦渡。腥尘还傍蛮江去。要故人、登临倦，自结春帆，素馨开处。
胡笳十八拍 第十五拍
李纲（宋代）

我生之后汉祀衰，经济实藉英雄姿。遥拱北辰缠寇盗，杳杳南雄多旌旗。

伤心不忍问耆旧，垂老恶闻战鼓悲。中夜起坐万感集，谁家捣练风凄凄。
杜工部有同谷七歌其辞高古难及而音节悲壮可
王炎（宋代）

有妇有妇嫔吾孙，仅能朞月问晨昏。
吉凶自古不可定，所以贺吊更在门。
人言贫家女难嫁，岂料既嫁俄不存。
呜呼七歌意不尽，频年多难天难问。
泛舟至临江院
郭印（宋代）

清江借篙师，津流不须问。
行行镜中天，水鸟嗔人近。
绝岸得危镜，一目千里尽。
山川草木妍，造物无少吝。
谁知天壤间，眇然一方寸。
江上
黄裳（宋代）

鹭从何处起来迟，点破青山一字飞。更好小舟蓬下听，过云斜日未须归。
跋王荆公题燕侍郎山水图
张商英（宋代）

相君开卷忆江东，彷佛钟山与此同。今日还为一居士，翛然身在画图中。
游麻姑山瀑布泉
孙伯温（宋代）

九关守不严，失却两玉龙。
尘世著不得，忽来此山中。
雷霆白昼间，冰雪诗人胸。
天公不汝尤，为人作年丰。
听庐山胡道士弹离骚
乐雷发（宋代）

庐山道士菊潭仙，前世沧浪握楚荃。
莫道离骚遗响绝，孤钩寡珥尚能传。
诣圣因寺皇祖神御殿行礼
弘历（清代）

明圣兹重揽，卷阿昔创留。敢云绳祖武，惟赖诒孙谋。

家法勤宵旰，民艰体豫游。一湖春水碧，常共圣恩流。
南行舟中三首 其二
吕诚（元代）

荔枝花发暗蛮村，孔雀惊寒减翠纹。也有北人开眼处，碧山无数插红云。
送梅轩蒋司徒致仕归湘源二首 其二
边贡（明代）

奕奕家声远近知，士林谁不仰连枝。三台八座同升地，绿野青山独往时。

草制即烦亲弟手，赐环真荷哲王私。江湖廊庙俱伤别，万里秋风两鬓丝。
睡起 其五
李彭（宋代）

石阙林端昼夜啼，罗生芳草绿成蹊。扶筇携幼出门巷，雨过舟横水满溪。
题继祖蟠室三首
陈与义（宋代）

万卷吾今一字无，打包随处野僧如。
短檠未尽残年债，欲问班生试借书。
时雨
安平（清代）

四野群欣雨及时，天工惠泽本无私。千村夏木添新翠，万亩嘉无嫩绿滋。

枝濯今朝原有验，亭名昔日起遐思。倾盆白点农田沃，也是催成七步诗。
寄阙下诸父兄兼示平甫兄弟
王安石（宋代）

父兄为学众人知，小弟文章亦自奇，家势到今宜有後，士才如此岂无时。
久闻阳羡溪山好，颇与渊明性分宜。
但愿一门皆贵仕，时将车马过茆茨。
行次昭陵
杜甫（唐代）

旧俗疲庸主，群雄问独夫。谶归龙凤质，威定虎狼都。

天属尊尧典，神功协禹谟。风云随绝足，日月继高衢。

文物多师古，朝廷半老儒。直词宁戮辱，贤路不崎岖。

往者灾犹降，苍生喘未苏。指麾安率土，荡涤抚洪炉。

壮士悲陵邑，幽人拜鼎湖。玉衣晨自举，铁马汗常趋。

松柏瞻虚殿，尘沙立暝途。寂寥开国日，流恨满山隅。
送人南游
郑巢（唐代）

南京路悄然，欹石漱流泉。远寺寒云外，扬帆暑雨前。

雁行回晓岫，蜃色上湖田。更想清吟处，多同隐者眠。
题黄碧酒肆
张沄（宋代）

东风吹雨水平沙，下却篮舆访洒家。
行役不知春早暮，墙头红杏欲飞花。
劝农十首
熊克（宋代）

己田自种乐为农，不肯勤耕奉主翁。
劝汝回心毋见错，秋成获利两家同。
春秋战国门。祭足
周昙（唐代）

吴鲁燕韩岂别宗，曾无外御但相攻。

当时周郑谁为相，交质将何服远戎。
青玉案二首 其二
奕绘（清代）

断云疏雨梧桐院，更零落、闲花片。一径芳苔随步软。

樱桃红滴，片蕉绿展，蛱蝶深深见。

薰风又逐年光转，手把轻罗小团扇。新霁暮天澄碧远。

曲栏干外，一双飞燕，斑竹垂帘卷。
垂欲归主客皆至
方回（元代）

荒林野冢古原头，倚树何人识故侯。
幽僻閴寥变欢笑，针锋芥子忽相投。
追和唐询华亭十咏 其五 秦皇驰道
王艮（元代）

秦皇混六合，荒诞殄厥修。求仙望蓬莱，驱车乃东游。

道毙杂鲍鱼，腥风夕弥留。徐福竟不还，何处营丹丘。
颂古二十八首
释道川（宋代）

台山路，蓦直去，赵老见婆无别语。
勘破回来知不知，莫信闲人说是非。
钱塘舟次忆友人张鉴溪即用杜子美《春日怀李白》韵兼袭其句 其一
朱煌（清代）

何处晨钟动，清音下界庭。迷途应欲转，多少梦魂醒。
次韵孙海见赠 其六
苏过（宋代）

仕宦才百日，邴公有馀欢。君今吏一邑，萧然怀抱安。

回翔云间翮，退学鸿在磐。
同寄题康州陈生连理木
刘敞（宋代）

幽人吉素履，佳瑞应精诚。萧萧衡门下，珍木为之荣。

连理出高干，交阴庇前庭。顾恐俗未知，天方表其闳。

太邱往千岁，慈孝复腾声。谁言报施远，有若昼夜明。

世悲上留田，吾慕董生行。作诗寄南州，且以慰父兄。
咏南山诸胜 讷斋
杨杰（宋代）

天道竟何言，四序自流转。乃知毗耶翁，虽默真大辨。
奉和太原张尚书山亭书怀
李德裕（唐代）

岩石在朱户，风泉当翠楼。始知岘亭赏，难与清晖留。

馀景淡将夕，凝岚轻欲收。东山有归志，方接赤松游。
艾人六言二首
刘克庄（宋代）

欹枕三彭暂去，烧船五鬼俱还。
我欲膝行倒屣，君无发上冲冠。
与赵监簿
苏泂（宋代）

昔我离家日，今皇即位年。
同时辞北极，共载入西川。
雪里赓诗句，江边醉酒船。
重来一访旧，风影故依然。
馆选后乞假出都为乞粜之计慨然有作
夏孙桐（清代）

直为饥驱耳，谁云衣锦行。微名华发笑，孤露远游轻。

独客亲僮仆，全家仗友生。青门风雪路，挥手若为情。
蔡林屋举酒爱日亭玩月
顾璘（明代）

露下碧天凉，空庭明月光。幽人爱丛桂，举酒近池塘。

河影填乌鹊，箫声下凤凰。莫教秋兴浅，不尽夜歌长。
再游天池普光寺忆僧性空
朱诚泳（明代）

不到禅关二十年，无边风景尚依然。青苍远接千章树，红白新开万朵莲。

习隐不为招隐赋，爱山宁惜买山钱。独怜惠远今何在，孤冢斜阳带晚烟。
秋夜对月
孔武仲（宋代）

月行青天入重云，金波泄泄穿鱼鳞。
须臾云收境亦静，虚空表裹无织尘。
寒光正与人相射，碧琉璃中低玉盆。
微风更入北窗竹，余声飒洒清心魂。
颇疑碧落在步履，广寒清都相与邻。
乘槎去后事寂寞，至今织室临河津。
却思白日走城郭，浮埃马足何纷纷。
劳之以画逸以夜，天意傥欲甘苦均。
人生南北无定所，浪自转徙随燕秦。
关河渺邈乡井异，惟有明月来相亲。
崎岖万里如咫尺，圆缺惟有年年新。
如兹久要乃可喜，相对可不罗壶樽。
黄金如不付酒媪，虽富不如长贱贫。
重城沉沉桂魄下，松萝永愧山中人。
隰州杂感 其一
钱以垲（清代）

山氓少机巧，所习惟耘耔。叱牛登峻坂，力尽敢言疲。

高原无灌溉，甘雨赖及时。往往春夏间，偏苦霢霂迟。

寒威又独蚤，秋半草木衰。未及实坚好，霜雪摧残之。

况乎山地瘠，挥锄石累累。纵令雨旸若，未可篝车期。

我黍饷农夫，仰望苍昊慈。岁岁大有年，庶勿嗟仳离。
拟寒山吴下庵居
释元肇（宋代）

一昨离天台，事事皆不会。西风信杖藜，吹落齐关外。

主人新卜信，林塘倏苍荟。埤堄隐周遭，市声隔繁碎。

出门与入门，朝昏随向背。浮图一两尖，云际忽相对。

雁阵拽如绳，鸦唤斜阳队。有僧来扣门，路跨田翁耒。

人应笑我疏，我笑人多昧。古今佳遁情，可在此庵内。
赠诗僧
无可（唐代）

寒山对水塘，竹叶影侵堂。洗药冰生岸，开门月满床。

病多身又老，枕倦夜兼长。来谒吾曹者，呈诗问否臧。
长相思 其二
葛宜（清代）

长相思，怅别离。月上梧桐夜色迟。秋风起，白云飞。

有客长作客，曰归竟不归。音书久断绝，羽翼长差池。
慈圣皇太后挽词 其二
文彦博（宋代）

圣孝攀慈范，神游冀少留。重明缘积庆，阴德在贻谋。

制服从恩重，因山变礼优。白云何处去，雪涕望嵩丘。
拟谢公
英廉（清代）

少嗜壮弥笃，神洽迹益放。偃蹇丘壑间，畴能乖所尚。

凌晨诣绝境，初阳丽遥嶂。微踪溯险夷，层峤历幽旷。

栈危后已夐，林折前若障。飞梁绵绝蹊，崩石炫谲状。

荣巅赪霞鲜，奔涧素泉壮。俯觑猿引臂，侧聆禽展吭。

凝神周广漠，穷睇隘溟涨。域灵恣探索，趣异困纷饷。

遗物悟有获，赏心希不让。回念征途人，达生眜独往。
挽王自然二首 其二
王庭圭（宋代）

衣冠南渡塞螺川，始识蓬莱王自然。舌捲风雷翻海岳，学穷精祲出人天。

归来元亮荒三径，老去扬雄有一廛。斗酒只鸡思欲致，无因下马拜新阡。
子与自闽远使相讯道失所贻书而诗篇幸存赋此报寄 其一
王世贞（明代）

一疏除书便各天，梅花开落动经年。已拚鱼素浮沈后，幸有骊经次第传。

郧水下从杨子尽，女星南向越台悬。亦知握手前期在，尘世那能事事圆。
赠东川曹道人
赵抃（宋代）

养生非谓独存神，功行须令日日新。高睨鹏抟风万里，静怜龟息寿千春。

物无凝滞心无积，名已逍遥道已醇。命不在天须力信，世间多少未知人。
次韵答胡山甫兼简汪日宾
戴表元（宋代）

白发诗翁南峡居，肯来与子不相疏。
久知诸老难折简，端为此家多贮书。
谈吐清无涉俗处，容颜衰似避兵初。
溪梁一别还经岁，接得新诗锦不如。
范蜀公挽诗
李廌（宋代）

八十虽云寿，石嗟未及期。
方之昔卫武，犹不至期颐。
幸处仁人里，叨膺国士知。
空余恋轩想，况复九原悲。
新菊
陆游（宋代）

已过重阳十日期，菊丛初破两三枝。
自怜短鬓萧萧白，不似黄花驿里时。
出省有日书事和永叔
梅尧臣（宋代）

辞家彩胜人为日，归路梨花雨合晴。
庭下秋千应未拆，笼中鹦鹉即闻声。
千门走马将看牓，广市吹箫尚卖饧。
已是琼林芳卉晚，不须游处避门生。
吊水部贾员外嵩
郑谷（唐代）

八韵与五字，俱为时所先。幽魂应自慰，李白墓相连。
德宗景皇帝实录尊藏皇史宬礼成恭纪 其二
郭曾炘（清代）

御河路转小南城，典守犹余老禁兵。两翼分排金鐀灿，九霄上烛玉虹明。

检书供奉长歌壮，受印亲藩异数荣。欲证旧闻遗老尽，文谟武烈想承平。
春日鸡鸣寺
蔡羽（明代）

江南杨柳空青青，江边路好无人行。
不知烂熳花何处，空听嘤嘤竹里声。
钟山王气连宫禁，台城佳树郁春晴。
独领风烟无饮兴，晚来吹笛最分明。
三月晦日出郊游衍偶诵唐人诗三月正当三十日因用为起 其五
王立道（明代）

三月正当三十日，馀春零落入风尘。閒过岁月不知老，失却莺花转觉贫。
蝶恋花
晏几道（宋代）

碧玉高楼临水住。红杏开时，花底曾相遇。一曲阳春春已暮。晓莺声断朝云去。

远水来从楼下路。过尽流波，未得鱼中素。月细风尖垂柳渡。梦魂长在分襟处。
热河闲咏七首 其七
胤禛（清代）

闲来忘暑兼忘我，浩气冲融贯太虚。城市山林君子宅，山林城市帝王居。

不寻仙客谈元旨，懒觅高僧讲梵书。天地古今惟一啸，悠然自得有谁如。
雪崖
释绍昙（宋代）

空花翳眼没根茎，平白谁知太险生。
穷一色边须撒手，且无玄路与人行。
可泉图
陆深（明代）

我识可泉三十年，今朝为赋可泉篇。秦川蜀川浑漫尔，相忆相泉俱偶然。

君家去天才尺咫，云树苍苍万山里。羲昊曾留画卦文，陆郎未试煎茶水。

当年妙小富文章，春日承恩上玉堂。客过每劳占剑气，人传从此破天荒。

一朝汨没青山下，印月行风倍潇洒。遥从西郡梦三刀，又向南台骑五马。

皖城东下是苏州，银色流璃万顷秋。匡庐天外飞犹落，杨子江心泥不流。

济南突地七十二，钱塘江头水西寺。还将词翰旧风流，总属参知新政事。

一夜秋期梦故乡，某山某水暂徜徉。如流车马来阿曲，似水门庭复晋阳。

晋阳相看吾已老，开图宛听泉声好。白练横拖万里长，银河倒挽三山小。

溶溶漾漾更逶迤，东流终向凤凰池。聊从汉使乘秋日，正是商岩大旱时。

满地苍生望霖雨，天瓢一滴何如此。由来邹孟达泉原，安用蒙庄齐物理。

谁云嶓冢不胜舟，谁谓昆崙最上头。请看逝者无昏旦，化作江河入海流。
子猷知府给事宠寄道中阻雨之什忧时悯农有古良二千石之风感叹次韵 其二
李光（宋代）

赤子既迫寒且饥，异时严警如边垂。弃捐沟壑死锋镝，有如秦越视瘠肥。

公来随车霈灵雨，织妇耕农闻好语。爱民戢吏政不苛，兵兴敢避科徭多。
陈伯比和回字复次韵
苏轼（宋代）

田里冯生甯屑去，湖海陈侯犹肯来。
诗书好在家四壁，蒲柳蓊然城一隈。
骑上下山亦疏矣，儵从容出何为哉。
市桥十步即尘土，晚雨潇潇殊未回。
来禽花
陈与义（宋代）

来禽花高不受折，满意清明好时节。
人间风日不贷春，昨暮烟脂今日雪。
舍东芜菁满眼黄，胡蝶飞去专斜阳。
妍嗤都无十日事，付与梧桐一夏凉。
百日假满
白居易（唐代）

心中久有归田计，身上都无济世才。长告初从百日满，

故乡元约一年回。马辞辕下头高举，鹤出笼中翅大开。

但拂衣行莫回顾，的无官职趁人来。
卖花声 戏和友人春思原韵
潘榕（清代）

屈指又花朝。愁绪难捎。东风吹绿柳千条。无怪楼头年少妇，争不魂销。

残漏正迢迢。梦也寥寥。春寒独耐可怜宵。料得人儿应未寐，衾拥灯挑。
出行
陈普（宋代）

半挑行李出蓝关，便学前程地步宽。
鲸力冲开千里浪，龙光射破万层峦。
逢人切莫谈边事，开口何须问故山。
贫杀一身无足道，苍生百万要平安。
偈颂一百二十三首 其五十
释崇岳（宋代）

威音那畔真消息，累及瞿昙老祖翁。四十九年颠倒说，人间天上谩流通。
十五日晴窗
韩淲（宋代）

绛霄谁复记宣和，灯市钱塘未觉多。香动软红迷锦绣，醉扶娇翠入笙歌。

南来渐向百年久，北望其如前日何。门外儿童正呼笑，小窗晴色且吟哦。
春日对雪简白甫
王弘诲（明代）

一春已过半，六出尚恢恢。舞絮疑侵柳，飘花似饯梅。

冻含娇鸟涩，光妒艳阳回。何处堪乘兴，幽兰忆楚才。
赠供奉僧次融
姚合（唐代）

会解如来意，僧家独有君。开经对天子，骑马过声闻。

本寺远于日，新诗高似云。热时吟一句，凉冷胜秋分。
十禽言 其四
张萱（明代）

蚕丝一百箔，蚕丝一百箔。桑叶黄兮桑子落，暮暮朝朝空力作。

刺绣何如倚市门，由来蚕妇衣裳薄。一名力□。
分韵教育歌
郭筠（清代）

四坐且勿喧，听我歌教育。平明入书舍，日午黄粱熟。

亭亭倚石松，袅袅当窗竹。心神日怡畅，志虑自纯淑。

淹博通五经，卧游记荒服。地脉探全图，天文指列宿。

士商与农工，义务各竞逐。或驾轻车游，或篝青镫读。

瑚琏贡上方，东庠式乡族。由来弱积久，因循怨当轴。

果能求实效，何必畏伸缩。比来数年中，时时弃边幅。

达者处艰危，志士频眉蹙。扫除积习深，无为珠蕴椟。

勤能百艺兴，杞忧空击筑。育化教青年，普天邀百福。
昆山
刘攽（宋代）

兹山本无玉，而有昆丘名。若人东南秀，遂驰终古声。

蓝田亦若初，荆山高不倾。嗟嗟九原骨，千年不重生。
缘识
宋太宗（宋代）

如来千百亿，化身本是真。
駈駈烦恼不解嗔，我不能谈说，
沿旧却知新。
题天华观
卢纶（唐代）

峰嶂徘徊霞景新，一潭寒水绝纤鳞。朱字灵书千万轴，

苍髯道士两三人。芝童解说壶中事，玉管能留天上春。

眼见仙丹求不得，汉家簪绂在羸身。
颂古二十五首
释崇岳（宋代）

十月清霜重，临风彻骨寒。
苦无栖泊处，摆手出长安。
寄智上人
李之世（明代）

信是空门解脱禅，诗能称圣酒称仙。江山狎作烟霞主，文字长留结习缘。

松下摊经翻鸟迹，壁间题偈破苔钱。归心近逐曹溪水，何日同师坐画船。
杂言
谢陶（唐代）

天不与人言，祸福能自至。水火虽活人，暂不得即死。

蹈之焚斯须，凭之溺容易。水火与祸福，岂有先言耳。
清明日登城隍山
林寿图（清代）

王业偏安委逝波，东南半壁此经过。江湖越绝成中国，士女清明类上河。

回合青苍沙鸟外，销沈金碧夕阳多。不关兴废伤春目，数点闽山隔翠螺。
玄逵律师言离广府还望桂林去留怆然自述赠怀
义净（唐代）

标心之梵宇，运想入仙洲。婴痼乖同好，沈情阻若抽。

叶落乍难聚，情离不可收。何日乘杯至，详观演法流。
征还京师见旧番官冯叔达
刘禹锡（唐代）

前者匆匆襆被行，十年憔悴到京城。

南宫旧吏来相问，何处淹留白发生。
偈二首
释显（宋代）

禅莫参，道休学，歇意忘机常廓落。
现成公案早周遮，只个无心落穿凿。
直饶坐断未生前，难透山僧错错错。
乌龙寺
吕希纯（宋代）

秀岭奇峰接钓台，乌龙直冯更崔嵬。
万松合处虚亭敞，千佛光中梵宇开。
林外瀑泉飞朔雪，云间宝藏转春雷。
攀藤更入西庵路，一听支郎语劫灰。
平吴诗
王浚（唐代）

茫茫禹迹，九域乃宾。庶士交正，无思不顺。马怠其衡，车曳其轮。

飞龙造造，天命有晋。
及时行乐歌
汪真（宋代）

长安今日多英贤，裘马翩翩羡少年。
勋高名勒凌烟阁，霓裳歌少画堂前。
君不见人生百年须旷达，莫负金樽赢白发。
又不见对景逢场须尽欢，转眼光阴一指弹。
春去春来人易老，今年花比去年好。
等閒花下且豪吟，笑指乾坤凭潦倒。
却看世上三万六千场，几人身赴蓬莱岛。
蓬莱之岛在何方，莫将尘事萦怀抱。
客中寄本山诸友
了禅（清代）

上方借得一枝栖，云自相依鹤自随。见月未忘禅在指，谈经想像佛低眉。

骚坛白雪容赓和，故国黄花怨别离。参透乾坤同一粟，蒲团独坐夜深时。
寄题兖州孙大夫绝尘亭二首 其二
陈与义（宋代）

境空纳浩荡，日暮生泬寥。竹声池边起，欲断还萧萧。

丈人方微吟，万象各动摇。林间光景异，月出东山椒。

门前谁剥啄，已逝不须邀。
颂古一百二十一首
释宗杲（宋代）

入门便棒，郎当不少。
依而行这，胡麻厮缴。
七歌效杜陵体
丘葵（宋代）

三宫北狩何时返，猿啼鬼哭尘沙远。
李陵卫律甘匪人，岂无蔡琰吹胡管。
江南江北骨成山，箭瘢纷纷剑痕满。
呜呼二歌兮未休，潸然出涕滂沱流。
张荃翁赴浦江丞而丧耦唁荃翁谢穫轩见寄 其二
释居简（宋代）

绝笑诸郎似乃翁，荃翁又自去哦松。救焚赏必先焦额，欲雨香非后土龙。

徵调苦多忘惜日，燮调伤煖不成冬。吴江短楫华亭月，称副茎齑藐万钟。
次韵梨花
黄庭坚（宋代）

桃花人面各相红，不及天然玉作容。
总向风尘尘莫染，轻轻笼月倚墙东。
能仁禅寺
王十朋（宋代）

不到能仁久，欣闻赐额还。浮云已过眼，依旧好青山。
日公绿萝庵
郭祥正（宋代）

一庵春静绿萝舒，拂拂香风宴坐馀。只恐乘云沧海去，未应池水老鲸鱼。
送林宗丞浙东议幕
楼钥（宋代）

先生风骨天与清，孤松野鹤何瘦生。
胸中落落笥五经，大篇短章笔纵横。
壮年文场诸老惊，俯仰世故双鬓星。
万事不理诗自鸣，笑视轩冕秋豪轻。
市者争利朝争名，著脚往往遭讥评。
先生四五官神京，又复归去鸿冥冥。
台家急贤理不应，况复寮旧离觞倾。
先生自喜得此行，禄粟可已啼号声。
秦望之山高且平，卧龙横亘环州城。
镜湖千顷波不兴，晋宋遗迹多豪英。
议幕了无尘务萦，抚物吊古皆关情。
我亦久矣怀沧溟，旦夕欲乘缇油屏。
相望纵复三数程，诗筒尚得寻前盟。
前调（叠前韵）
卫宗武（宋代）

见春来、又将春尽，狂风那更痴雨。一番芳径催人老，回首绿杨飘絮。欢会处。有小小池亭，止欠妙歌舞。光阴梭度。对草木幽姿，候禽雅奏，客至未应去。

十年里，冷落翟公庭户。朋来草草樽俎。投闲赢得浮生乐，肯羡油幢绣斧。春几许。任洛谱名葩，留宴耆英侣。浮荣竞取。纵带玉围腰，印金系肘，争似莺花主。
新岁拜坟二首 其一
韩琦（宋代）

先陇比如何，新年重一过。风迎人意好，春入鸟声和。

畎亩因时劝，松楸趁暖科。公馀私遂及，吾幸比为多。
奉和御制春台望
贺知章（唐代）

青阳布王道，玄览陶真性。
欣若天下春，高逾域中圣。
神皋类天赏，帝里如悬镜。
缭绕八川浮，岧峣双阙映。
晓色遍昭阳，晴云卷建章。
华滋的皪丹青树，颢气氤氲金玉堂。
尚有灵蛇下鄜畤，还征瑞宝入陈仓。
自昔秦奢汉穷武，后庭万馀宫百数。
旗回五丈殿千门，连绵南隥出西垣。
广画螓蛾夸窈窕，罗生玳瑁象昆仑。
乃眷天晴兴隐恤，古来土木良非一。
荆临章天赵丛台，何如尧阶将禹室。
层栏窈窕下龙舆，清管逶迤半绮疏。
一听南风引鸾舞，长谣北极仰鹑居。
观音大士赞
释宗杲（宋代）

过去正法明，现前观自在。
眼观诸音声，耳听众妙色。
二义俱寂诸，谁受此说者。
是说亦寂诸，谁为此说者。
能观及所观，能听洎所听。
返观观听者，是亦无所有。
大哉观世音，快说如是法。
是法不思议，听者亦希有。
我今以一毛，遍量法界空。
作此如幻言，赞是真实相。
游七星岩归漫赋
方浚师（清代）

自从官京师，趋车畏尘坌。今兹簿领间，偶发游山愿。

良朋约三五，各诩腰脚健。甫出城北门，田畴绿草蔓。

分秧劳农夫，荷蓑立水面。南方节候早，于此乃益见。

云重头似压，径仄踵欲穿。七朵奇峰悬，相看目惊眩。

高者天可倚，低者地能旋。猛如狮象卧，雄如兵甲顿。

排如玉笋班，焕如霞锦缘。峥嵘纷起伏，崱屴争后先。

左得右已失，此舍彼复恋。巍巍天门开，露出摩尼殿。

了无斧凿痕，五丁力恐逊。放胆步石室，披襟豁烦闷。

长桥中央驾，绵亘拖匹练。初愁阴冷甚，继觉情景变。

半空一滴水，声若碎玉片。涓涓不停住，遂尔成回漩。

可是骊龙醒，含珠时喷噀。再进境愈佳，晓天明一线。

持梃击石鼓，噌吰音自远。惜哉钟久哑，常抱不鸣恨。

我行足渐软，颇悔游未遍。禅房且栖息，蔬笋具晨膳。

老僧前致词，使君得毋倦。汲泉瀹新茗，清腴胜阳羡。

归来整匡床，酣睡抛书卷。好山复入梦，岚翠增妍茜。

忽然大雨倾，满身珍珠溅。阿香持北斗，霹雳闪紫电。

斯时两腋轻，凌风任推转。飞上最高峰，寒气逼衫袨。

众星落我手，抱之金光缠。一笑开双眸，摩挲端石砚。
和魏南伯县丞寒食西湖韵
袁说友（宋代）

红尘久厌人，湖山猛从事。
巾车出西关，触目饱幽致。
聊从吸鲸饮，发我涌泉思。
松鸣当丝竹，山肴胜肉味。
爱此天地宽，无复名利觊。
淡妆与浓抹，晴雨盖一类。
车马几驰逐，簪珥颇遗弃。
稍出鹓鹭行，来与鸥鸟缀。
归来灯火近，忽枉珠玉遗。
三复已醒然，袭藏有巾笥。
夏日杂题
陆游（宋代）

一枝黎峒桄榔杖，二寸羊城蝳蝐冠。
万里来为老人寿，始知天地不胜宽。
次韵徐秀才十首
陈造（宋代）

冷官卧漳滨，书奁漫栖埃。
餐鱼芼瓠叶，局缩养不才。
穷鬼不受送，与君作陈雷。
将军视将浼，夫岂馈无台。
用前韵呈德瞻
刘锜（唐代）

门外蹄轮任迹疏，一廛深称水云居。平生事业将何用，叹括空能读父书。
荆门杂咏 其一
李友棠（清代）

惟悴江潭赋《九歌》，枫林叶下洞庭波。蛾眉自古伤谣诼，独采秋兰吊汨罗。
柳
裴说（唐代）

高拂危楼低拂尘，灞桥攀折一何频。

思量却是无情树，不解迎人只送人。
休日燕太平园听胡琴歌
李裕（元代）

朱丝玉玺鸳鸯弦，花桐刻螭麟革鲜。虬须分紫连楚筱，小佩葳蕤云殿晓。

女夷鼓歌弄天河，暖风坠露春婆娑。天马嘶烟不知处，武皇夜向甘泉路。

婉声华思生古愁，醉拂尘鞯独归去。
寄云台观田秀才
马戴（唐代）

云压松枝拂石窗，幽人独坐鹤成双。

晚来漱齿敲冰渚，闲读仙书倚翠幢。
秋晚寓叹
陆游（宋代）

幽梦鸡呼觉，孤愁雨滴成。
天高那可问，年往若为情？孱虏犹遗育，神州未削平。
登高西北望，衰涕对谁倾？
晚秋 其六
佚名（唐代）

日月千回数，君名万遍呼。睡时应入梦，知我断肠无？
和三司晏尚书西园暇日
宋祁（宋代）

阴阴嘉树杂花残，下畹行吟静更欢。
草叶参差聊藉带，竹皮纷堕即为冠。
馀杯更辨浮冰酎，小衽初思御月纨。
公有吾庐无限爱，海图周传不同看。
送王著赴淮西幕府作
岑参（唐代）

燕子与百劳，一西复一东。
天空信寥廓，翔集何时同。
知己怅难遇，良朋非易逢。
怜君心相亲，与我家又通。
言笑日无度，书札凡几封。
湛湛万顷陂，森森千丈松。
不知有机巧，无事干心胸。
满堂皆酒徒，岂复羡王公。
早年抱将略，累岁依幕中。
昨者从淮西，归来奏边功。
承恩长乐殿，醉出明光宫。
逆旅悲寒蝉，客梦惊飞鸿。
发家见春草，却去闻秋风。
月色冷楚城，淮光透霜空。
各自务功业，当须激深衷。
别后能相思，何嗟山水重。
凌歊台怀古台在黄山巅宋太祖离宫
王称（宋代）

朝发石头渚，暮宿黄山道。携酒眺古台，离离但烟草。

忆昔兹台何壮哉，宋祖离宫台上开。台前宝树入层汉，台下炎歊隘九垓。

楚山望尽蜀山出，雄跨全吴势凌突。欲吞铜雀俯中原，不数黄金贵奇骨。

三千歌舞宿云端，公子王孙往复还。秦关捷书不再返，鼎湖飞龙谁复攀。

繁华一旦乃如此，寂寂荒台秋色里。往事徒悲禾黍场，残碑半堕沧江水。

沧江水流去不回，空陵劫火变寒灰。欲将霸业问行客，黄山落日清𤠔哀。
赞护教
释印肃（宋代）

给孤施地，慈化为尊。
护人成佛，功德奚论。
春寒 其一
刘攽（宋代）

越罗裁衫春服新，寒炉委灰无复温。夭桃著花红满槛，弱柳吹复青映门。

岂知天事有反覆，假借专物矜馀恩。平明雪片白似玉，败裘死灰仍纷纷。

女桑吐叶蚕欲生，东郊草绿方趣耕。玄冥欺人人弗信，百虫奋蛰雷已惊。

沈阴驱除坐可待，白日隐隐浮云外。
登阆风阁访蒋偕公道士不值
顾宗泰（清代）

拄杖偏宜最上头，羽人何处访丹丘。四山春雨空侵牖，终日奇云不去楼。

欲与《黄庭》参《内景》，谁将紫字写灵修。古藤花发烹泉水，缘结烟霞拟再游。
西陵峡
杨炯（唐代）

绝壁耸万仞，长波射千里。盘薄荆之门，滔滔南国纪。

楚都昔全盛，高丘烜望祀。秦兵一旦侵，夷陵火潜起。

四维不复设，关塞良难恃。洞庭且忽焉，孟门终已矣。

自古天地辟，流为峡中水。行旅相赠言，风涛无极已。

及余践斯地，瑰奇信为美。江山若有灵，千载伸知己。
窗日
韩淲（宋代）

饭已南窗暖，依违睡思生。息虚神即固，气定体殊轻。

霜熟日初上，檐疏纸透明。欠伸询早暮，一唱午鸡声。
次韵超然竹阴秋夕
释德洪（宋代）

月胁云行夜未深，满庭风露叶辞林。知谁墙外千竿竹，分我窗西一亩阴。

山好已无归国梦，老闲犹有读书心。剩题诗句酬幽隐，岁月翩翩接趐禽。
古松馆
吕陶（宋代）

大字新题重古松，标题不与众人同。何年直干藏山驿，半夜寒人满道宫。

并秀雅宜云壑外，相逢最爱雪霜中。秋深纵使乔林减，未许坚姿坠晚风。
别李常侍
贯休（唐代）

楚水和烟海浪通，又擎杯锡去山东。道情虽拟攀孤鹤，

诗业那堪至远公。梦入深云香雨滴，吟搜残雪石林空。

朱门再到知何日，一片征帆万里风。
太宗皇帝挽歌
王禹偁（宋代）

卜世知无极，上仙安可寻。
祝尧违众望，传启合天心。
陵柏萧骚韵，阶茅寂寞阴。
何人开殿合，尘暗九弦琴。
翠微山居诗·其九
释冲邈（宋代）

朝见花开满树红，暮见花落树还空。
若将花比人间事，花与人间事一同。
奉和翁千四知千十四隐居山中作
徐玑（宋代）

翁侯两兄弟，志尚等高独。
闲心没江鸥，逸兴狎山鹿。
难兄早登没，高风动乔木。
湘南花满汀，百里正膏沐。
归作山水游，词源倾百斛。
令弟小谢徒，深沉郁林麓。
优游千卷书，平生几竿竹。
能琴弦不理，少饮巾未漉。
史倡复弟酬，音调谐击筑。
昼卧小窗南，烦暑在荷屋。
凉风从何来，池花动轻蔌。
顾□傅新章，爽气滫炎伏。
如临古润旁，泓澄碧环复。
如倚青林下，松风对心读。
善诗如善韵，警响间圆熟。
但令契人心，勿令骇人目。
我爱二君子，芳馨袭兰菊。
迎秋月色新，佳香满晴宿。
安得扁舟去，□□荫溪谷。
论诗暮继明，吟思俱毣毣。
驯鹿
欧阳修（宋代）

朝渴饮清池，暮饱眠深栅。
◇媿主人恩，自非杀身难报德。
主人施恩不待报，哀尔胡为网罗获。
南山蔼蔼动春阳，吾欲纵尔山之傍。
岩崖雪尽飞泉溜，涧谷风吹百草香。
饮泉啮草当远去，山後山前射生户。
题象耳山寺
文同（宋代）

转谷萦岩路始穷，隔林遥望一门通。溪山俱在见闻外，台殿尽藏怀抱中。

像阁罘罳明海日，经幢璎珞撼天风。劳生又逐轻舠去，珍重高僧解苦空。
送尹御史
杨士奇（明代）

久住南京共接邻，北京为别已经春。每怀乡邑疏欢聚，又向都门送故人。

万里云霄雕翮健，九苞文采凤毛新。一身上有君亲望，珍重芳名在缙绅。
鹧鸪天（赠外孙夔）
仲并（宋代）

间世麒麟降自天。光辉列宿灿初躔。他年身致夔龙列，少日心存翰墨边。

簪彩笔，照金莲。词华当使思如泉。未论耸壑昂霄事，且与衰翁慰暮年。
次韵林仲和筠庄
李弥逊（宋代）

平攀天面一弯月，下视山腹三重茅。
更欲移居入霄汉，却憎棲鸟占林梢。
和程及甫迎春三首
程公许（宋代）

语脉留连烛跋频，也知同姓异他人。
笔花枉着蓝田纸，谁直金銮夜演纶。
次韵任解元喜雨二首
陈造（宋代）

跪奉炉香幸见怜，人言匹庶可回天。
及今一睹盆倾势，满意重占斗覆年。
仅息黄尘昏永昼，几时翠羽冒中田。
此心安得顽如石，水旱丰凶付偶然。
九日陪董内召登高
廖匡图（唐代）

祝融峰下逢嘉节，相对那能不怆神。烟里共寻幽涧菊，

樽前俱是异乡人。遥山带日应连越，孤雁来时想别秦。

自古登高尽惆怅，茱萸休笑泪盈巾。
数日不作诗
陆游（宋代）

吾诗郁不发，孤寂奈愁何！偶尔得一语，快如疏九河。
黄流舞活荡，白雨助滂沱。
门外无来客，花前自浩歌。
雪中枢密蔡谏议借示范宽雪景图
文彦博（宋代）

梁园深雪里，更看范宽山。
迥出关荆上，如游嵩少间。
云愁万木老，渔罢一蓑还。
此景堪延客，拥炉倾小蛮。
破阵乐
李必恒（清代）

炮车轰天白日烧，阚如虓虎军声鏖。天威所到心胆堕，霜刃未交敌垒破。

尘漫漫，大风起。鼓不绝，马逸不能止。穷寇解甲降，巨憝抱鞍死。

皇帝曰嘻，武不可究。罪不斯得，矧敢多又。旦日将军来，幕府上功簿。

峨峨甲仗高于山，孳畜谷量不知数。天子受贺军门开，山呼万岁声如雷。
呈竹垞先生四十韵
张大受（明代）

日月悬鸿笔，江湖伴钓翁。斯文如一发，此老不三公。

世潮韦贤相，生称江夏童。异书都默识，疑义若披朦。

瑚琏珍初待，金刀数正终。兰成终窜谷，王粲早飘蓬。

寄兴沧溟外，悲歌燕赵中。挥笺回雪白，拍板落花红。

剑拔看天小，觞浮觉海空。但随游野豕，未卜渐逵鸿。

当代旁求说，盈朝并荐雄。对扬钦学邃，拔擢荷恩隆。

太白官供奉，龙门史折衷。抡才弘铁网，校艺试青铜。

书卷装归橐，神仙近法宫。骑将天厩骏，捧出御书虹。

自此期调鼎，无端怨失弓。归来操翰墨，吟笑脱樊笼。

醧舫波还泛，书亭日久烘。圣经罗象纬，物理析鱼虫。

注地郦元似，论诗萧统同。采飞神每助，斤运帝无功。

凤小能翔汉，兰摧莫叫穹。暮年馀痛哭，笃志益明聪。

鹿引晨穿屐，龙听夕倚篷。门生舆请舁，朝士刺求通。

斯画珊瑚缺，邕文金帛充。共知占蔚豹，仍望载非熊。

小子劳钻仰，先生发覆蒙。逢人怜抱璞，知己抚炊桐。

再谒鸳湖曲，高谈桂树丛。森森开武库，蔼蔼挹春风。

世路谁轻薄，耆儒只困穷。养心欣事简，糊口幸年丰。

角里芝徒采，春卿爵可崇。人情留朴拙，天气值和融。

三岁依门下，千秋叹道东。经营惭小技，雕斫冀良工。

广乐陈鼗鼓，凡民警聩聋。升堂私有愿，陶冶及纤洪。
台城杂诗七首
曹勋（宋代）

归涂只欲自治荒，久羽田音兴益长。
插稻方能骑身马，触藩遽益叹羝羊。
乍为事压愧俯仰，却得公来时举扬。
更待凉风不天未，醉看墨妙写淋浪。
山行杂咏 其一
卢琦（元代）

过一山坳又一村，小溪流水映柴门。桑间少妇自采叶，舍下老翁閒弄孙。

山雾欲收红日晏，蕨根新洗碧潭浑。停舆暂向石亭坐，隐隐樵歌隔水闻。
端午帖子九首 其一
曹勋（宋代）

非烟苒苒上宫云，嘉木团团午影分。玉案琴书供燕适，五弦清韵助南薰。
行香子 木金间隔
王吉昌（元代）

木性慈仁，体顺融金。混难分、反复浮沉。还元祖性，造化幽深。得木抽金，金去木，罢相侵。精变游魂，湛入禅心。杳冥时、踪迹难寻。无中显有，透古通今。自魄安魂，魂胜魄，鬼神钦。
赠李李堂
石介（宋代）

颛顼宅帝丘，放勋葬成阳。
有虞渔雷泽，三帝声汪洋。
圣人遗风烈，生民多材良。
吾宋八十年，贤杰近相望。
黄州号辞伯，两朝志文章。
尚书实大臣，朝延畏雄刚。
堂堂高夫子，立言肩荀扬。
凛凛李丞相，功来业萧张。
三人名未泯。相国方胜骧。
又生不世才，李常与李堂。
二子皆绝群，凤凰摩苍苍。
一举一万里，志气不可量。
新文各百首，寒金敲琳琅。
古音抱淳澹，云和与空桑。
豪气迈俦匹，骠褭与飞黄。
千里希一贤，四公乃同乡。
二子复颖耀，士风实深长。
遥知濮水上，千载流声光。
重过蜀山徐幼文隐居
张羽（明代）

怜君旧隐此林间，一去神京未得还。
独客重来多白发，故人不见只青山。
岸前古树曾维艇，雪后高斋几扣关。
何日能除簪绂系，莫年相约共投闲。
次韵择之发临江
朱熹（宋代）

千里烟波一叶舟，三年已是两经由。今宵又过丰城县，依旧长江直北流。
喜日新至
周孚（宋代）

冲风冲雨何时了，忽忽归来岁又冬。老弟世缘真嚼蜡，病兄术又亦屠龙。

寒灯眩目何妨暗，浊酒浇胸莫厌浓。庞子高郎已芜没，两穷相对且从容。
绝句二首 其二
李纲（宋代）

邪气岂能干正气，妄心自不胜真心。治心养气无多术，一点能销瘴毒深。
叔父生日 其一
苏过（宋代）

重耳飘流十九年，我公涉世屡艰难。笑看礼至争铭鼎，便学陶艰欲挂冠。

枕上轩裳何足梦，壶中天地本来宽。幅巾从此追巢许，永愧苍生起谢安。
春朝即事
罗万杰（明代）

翠筠深处绿阴寒，鸟语喧喧近药栏。落尽梅花春气早，焚馀芋药晓烟残。

愤成楚曲沉湘怨，羞把楞严面壁看。老病经年事事懒，呼童唯讯竹平安。
谢易实甫赠庐山泉
陈宝箴（清代）

廿年不践匡庐径，读画因君系梦思。
饷我新泉分瀑布，瀹将春梦助敲诗。
清流合让支筇客，辟地须寻面壁师。
安得草堂容设榻，一瓯睡足日高时。
尸位学署岑寂无聊泛泛随流迹近渔父每有闻见辄宣讴咏因名瀛涯渔唱 其九
朱仕玠（清代）

晓起青青展嫩芽，淡黄乍变正栖鸦。绳床夜半不成寐，香扑一帘鹰爪花。
画石菖蒲
释宝昙（宋代）

太湖与雁荡，相去二千里。
六月吾几间，风雨一弹指。
禅人并化主写真求赞
释正觉（宋代）

雪洗寒岩兮山林气清，秋生烟水兮江湖色明。
犹净镜兮对诸像，似空谷兮随诸声。
游戏因缘三昧用，自然转处不留情。
六言五首为仓部弟寿
刘克庄（宋代）

映青藜灯娱目，吸金茎露入碑。
宁作履霜逐子，肯随向火乞儿。
【双调】清江引_积雨春来那
任昱（元代）

积雨
春来那曾晴半日，人散芳菲地。苔生翡翠衣，花滴胭脂泪，偏嫌锦鸠枝上啼。
题情
桃源水流清似玉，长恨姻缘误。闲讴窈窕歌，总是相思句，怕随风化作春夜雨。
南山豆苗荒数亩，拂袖先归去。高官鼎内自，小吏罝中兔，争似闭门闲看书。
和靖墓
林逋老仙清避俗，独向孤山住。梅花两句诗，芳草千年墓，不强如长卿封禅书。
钱塘怀古
吴山越山山下水，总是凄凉意。江流今古愁，山雨兴亡泪，沙鸥笑人闲未得。
湖上九日
芙蓉岸边移画船，沉醉黄花宴。山光浓似蓝，水色明如练，渔童惯听歌笑喧。
曹明善北回
文章故人天上来，相见同倾益。两京花柳情，八景烟云态，偏宜品题七步才。
送诗僧严上人
徐积（宋代）

日晚孤云飞，故山在何处。八月凉秋时，正望江头去。

定无尘埃气，清风与白露。
赵省斋出示所和天童师偈句亦次其韵 其二
家铉翁（宋代）

虚空楼阁易攲倾，宝地工夫似掌平。四圣传来是周易，个中自有定盘星。
次韵答张无垢居士
释惟尚（宋代）

从来高价莫饶伊，百战场中奋两眉。夺角冲关群会也，丛林谁敢更相欺。
德生堂为赵侍郎题
韩淲（宋代）

长夏湖边何处凉，相君亲写德生堂。几多鱼鸟升沉去，留得风莲十里香。
望幸金陵
刘过（宋代）

建业水大胜，武昌鱼有味，
江东云不比渭北春天树。春天门崒嵂，
两岸石壁立，石头钟阜龙虎东西分。
椎牛酾酒家准拟犒六军，翠华不来冷落行宫门。
泰华不易得，天下关中为本根。
怀哉金陵古帝藩，千船泊兮万马屯。
西湖真水真山好，吾君亦岂忘中原。
越城北郭别友人
杨起元（明代）

自觉迂慵忝昔贤，诸公无补负勤惓。梅花路上占春信，柏叶樽前送剩年。

万里不须愁白发，千秋端为惜青编。古来贤圣皆吾党，何待归欤叹斐然。
杼峰
汪勃（宋代）

夏后峰前思盛业，鲁公亭畔忆孤忠。吴兴胜地东南会，震泽嵎山在眼中。